
<Commission>{EMPL}Comisia pentru ocuparea forței de muncă și afaceri sociale</Commission>
Președinta

<Date>{11/11/2025}11.11.2025</Date>
Domnului Johan Van Overtveldt
Președinte
Comisia pentru bugete
BRUXELLES
Subiect:	<Titre>Aviz referitor la propunerea de decizie a Parlamentului European și a Consiliului privind mobilizarea Fondului european de ajustare la globalizare pentru lucrătorii disponibilizați în urma unei cereri din partea Suediei – EGF/2025/003 SE/Northvolt</Titre> <DocRef>(2025/0326(BUD))</DocRef>
Domnule Președinte,
În cadrul procedurii menționate în subiect, Comisia pentru ocuparea forței de muncă și afaceri sociale a fost solicitată să transmită un aviz comisiei dumneavoastră și a decis să trimită avizul sub formă de scrisoare.
Comisia pentru ocuparea forței de muncă și afaceri sociale a examinat chestiunea în cauză în cursul reuniunii sale din 11 noiembrie 2025. La această reuniune, ea a hotărât să prezinte Comisiei pentru bugete, care este comisie competentă, avizul de mai jos.

Vă asigur, Domnule Președinte, de înalta mea considerație.
Li Andersson


AVIZ
A.	întrucât la 16 iunie 2025, Suedia a depus o cerere de mobilizare a Fondului european de ajustare la globalizare pentru lucrătorii disponibilizați (FEG) în conformitate cu articolul 8 alineatul (1) din Regulamentul (UE) 2021/691, justificată de disponibilizările lucrătorilor de la Northvolt (Northvolt AB) și de la filialele sale, precum și de la 13 subcontractanți, furnizori și producători din aval din Suedia; întrucât cererea a fost completată cu informații suplimentare transmise în conformitate cu articolul 8 alineatul (5) din Regulamentul FEG; întrucât întreprinderea principală își desfășoară activitatea în sectorul economic clasificat la diviziunea 71 din NACE Rev. 2 (activități de arhitectură și inginerie; testări și analize tehnice); întrucât disponibilizările efectuate de Northvolt au avut loc în principal în regiunile NUTS 2 Övre Norrland (SE33), Stockholm (SE11) și Östra Mellansverige (SE12); 
B.	întrucât Suedia a depus cererea în temeiul criteriilor de intervenție prevăzute la articolul 4 alineatul (2) litera (a) din Regulamentul (UE) 2021/691, care prevede drept condiție încetarea activității, într-o perioadă de referință de patru luni, a cel puțin 200 de lucrători disponibilizați într-o întreprindere dintr-un stat membru, inclusiv lucrători disponibilizați de furnizorii și producătorii din aval și/sau lucrători independenți a căror activitate a încetat; întrucât, în urma evaluării acestei cereri, Comisia a ajuns la concluzia, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG;
C.	întrucât cererea se referă la 5 829 de lucrători disponibilizați a căror activitate a încetat la Northvolt (Northvolt AB) și la filialele sale, precum și la 8 subcontractanți, furnizori și producători din aval, într-o perioadă de referință de patru luni care se întinde de la 28 noiembrie 2024 la 28 martie 2025; întrucât, pe lângă acești lucrători, în rândul beneficiarilor eligibili au mai fost incluși 657 de lucrători disponibilizați a căror activitate a încetat înainte sau după perioada de referință; întrucât numărul total al beneficiarilor eligibili este de 6 486;
D.	întrucât la 28 octombrie 2025, Comisia a transmis Parlamentului și Consiliului o propunere de decizie de mobilizare a FEG în favoarea Suediei pentru măsuri specifice de sprijinire a reintegrării pe piața muncii a 5 800 de beneficiari vizați; 
E.	întrucât evenimentul care a declanșat aceste disponibilizări este un eveniment major de restructurare a Northvolt AB, urmat de falimentul întreprinderii la 12 martie 2025; întrucât Northvolt AB a fost înființată de unii investitori privați în 2016 în încercarea de a crea o industrie europeană a bateriilor pentru a reduce dependența de producătorii chinezi; întrucât în iunie 2022 în municipalitatea Skellefteå a fost deschisă o fabrică de baterii, numită Northvolt Ett, iar în municipalitatea Västerås a fost înființat un campus de cercetare cu numele de Northvolt Labs; întrucât Northvolt Ett a fost înființată cu scopul de a fabrica baterii litiu-ion pentru automobile electrice și pentru stocarea de energie; 
F.	întrucât, cu toate acestea, curând au început să apară probleme grave în procesul de producție, iar în 2023 producția la Northvolt Ett a atins doar 0,5 % din capacitatea planificată inițial; întrucât din cauza acestor amânări, unii mari clienți ai Northvolt s-au văzut siliți să își anuleze comenzile; întrucât în același timp producătorii chinezi de baterii puteau să își vândă bateriile la jumătate de preț față de Northvolt datorită subvențiilor de stat; întrucât pentru a răspunde supremației chineze și în efortul de a fi independente de producătorii chinezi, multe economii din lume și-au subvenționat și ele în mare măsură propriile producții de baterii, ceea ce a făcut ca oferta de baterii să fie într-o imensă măsură excedentară, în condițiile în care producătorii chinezi sunt capabili să acopere singuri cererea mondială;
G.	întrucât pe 7 august 2025, Lyten, o întreprindere americană nou-înființată, și-a anunțat intenția de a prelua producția de baterii a Northvolt; întrucât această tranzacție este în prezent în proces de aprobare de către autoritățile suedeze. întrucât deocamdată nu se știe clar când s-ar putea relua producția și câți lucrători vor putea fi reangajați;
H.	întrucât falimentul Northvolt este cel mai mare faliment din Suedia din epoca modernă; întrucât deși autoritățile suedeze se așteaptă ca falimentul companiei Northvolt să nu aibă un impact major în orașele Västerås și Stockholm, impactul asupra orașului Skellefteå (peste 5 000 de lucrători disponibilizați la o populație de 36 000 de locuitori în oraș și 77 000 în aglomerația urbană) este grav, fapt demonstrat de creșterea bruscă a ratei șomajului de la 2,9 % la 8,2 %; întrucât din acest motiv autoritățile suedeze au decis să concentreze asistența din FEG asupra orașului Skellefteå, în timp ce forța de muncă din Västerås și Stockholm va fi informată despre posibilitatea de a beneficia de măsuri FEG, iar asistența va fi acordată la cerere;
I.	întrucât FEG nu trebuie să depășească un cuantum anual de maximum 30 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 modificat prin Regulamentul (UE, Euratom) 2024/765 al Consiliului din 29 februarie 2024.
Din aceste motive, Comisia pentru ocuparea forței de muncă și afaceri sociale roagă Comisia pentru bugete, care este comisie competentă, să integreze următoarele sugestii în propunerea sa de rezoluție:
1.	reamintește că obiectivul FEG este de a demonstra solidaritatea cu beneficiarii și de a le oferi sprijin; consideră că contribuțiile financiare din FEG ar trebui să fie canalizate în primul rând către măsuri active de politică de ocupare a forței de muncă și servicii personalizate ce urmăresc să îi ajute pe beneficiari să se reintegreze rapid și să își găsească un loc de muncă decent și durabil în sectorul lor de activitate inițial sau în alte sectoare; subliniază că lucrătorii trebuie pregătiți și susținuți pentru tranziția verde și digitală de care economia și societatea europene au atât de mare nevoie; reafirmă, în acest context, rolul important pe care îl joacă Uniunea, inclusiv prin FEG, în finanțarea calificărilor necesare pentru tranziția justă, în concordanță cu Pactul verde european; 
2.	este de acord cu Comisia că sunt îndeplinite condițiile prevăzute la articolul 4 alineatul (2) litera (a) din Regulamentul privind FEG și că Suedia are dreptul la o contribuție financiară în valoare de 8 526 322 EUR în temeiul Regulamentului privind FEG, ceea ce reprezintă 60 % din costul total de 14 210 537 EUR, care cuprinde cheltuieli cu servicii personalizate de 13 663 977 EUR și cheltuieli pentru activități de pregătire, gestionare, informare și publicitate, control și raportare în valoare de 546 560 EUR;
3.	este preocupat de faptul că orice întârziere în eforturile de a-i ajuta pe lucrători să-și găsească un nou loc de muncă ar putea duce la un exod al creierelor, cu efecte grave asupra regiunii, deoarece mulți lucrători s-au mutat la Skellefteå în nordul Suediei numai ca să lucreze la Northvolt; reamintește că 29 % dintre beneficiarii vizați au sub 30 de ani, iar 68 % între 30 și 54 de ani, 64 % dintre ei având studii superioare; în plus mai scoate în lumină că 40 % din forța de muncă de la Northvolt era constituită din resortisanți ai unor țări terțe, ale căror permise de muncă și de ședere depind de locul lor de muncă;
4.	se bucură să afle de la autoritățile suedeze că pachetul coordonat de servicii personalizate a fost elaborat în consultare cu beneficiarii vizați, cu reprezentanții lor și cu partenerii sociali, în conformitate cu articolul 7 alineatul (4) din Regulamentul FEG;
5.	constată că serviciile personalizate care vor fi oferite lucrătorilor constau în: (a) evaluare aprofundată și planificare individuală, (b) activități de căutare a unui loc de muncă și îndrumare profesională, (c) sprijin pentru a demara propria afacere, (d) sprijin pentru investiții pentru a înființa propria întreprindere (persoanele aflate în căutarea unui loc de muncă care își înființează propria întreprindere vor avea posibilitatea de a solicita un sprijin specific pentru investiții de până la 22 000 EUR), (e) formare pentru piața muncii, (f) cursuri de formare în sistemul de învățământ oficial, (g) etape pe drumul spre muncă (măsură destinată beneficiarilor deosebit de vulnerabili care ar putea avea nevoie de sprijin special pentru acces la piața muncii sau pentru a urma studii); și (h) indemnizații (indemnizație pentru stagii, indemnizații pentru cei care se pregătesc să își lanseze propria afacere, o indemnizație de activitate pentru cei care participă activ la măsurile de formare oferite, o indemnizație de mobilitate plătită pentru a acoperi cheltuielile de deplasare și de mutare pentru cei care își găsesc un nou loc de muncă într-o altă regiune, cheltuieli de deplasare pentru participarea la interviuri de angajare în afara orașului); 
6.	subliniază, în special, importanța articolului 7 alineatul (2) din Regulamentul privind FEG, care impune ca pachetul coordonat să anticipeze perspectivele de pe piața muncii și competențele necesare, care să fie compatibile cu trecerea la o economie sustenabilă și eficientă ca utilizare a resurselor și cu un accent deosebit pe răspândirea competențelor necesare în era industrială digitală; cursurile oferite cuprind subiecte din domenii precum controlerul logic programabil (PLC), automatizarea industrială, gestionarea producției digitale, tehnologia eficientă energetic și programarea de bază; 
7.	subliniază că Suedia a confirmat că măsurile sprijinite de FEG nu vor beneficia de contribuții financiare din alte instrumente financiare ale Uniunii;
8.	reamintește că este posibil să se introducă măsuri speciale limitate în timp în cadrul pachetului coordonat, ca, de exemplu, plata de alocații pentru îngrijirea copilului, după cum se prevede la articolul 7 alineatul (2b) din Regulamentul FEG, cu scopul de a ajuta persoanele aflate în căutarea unui loc de muncă să participe la activitățile propuse.

